มันนี่ทูเดย์
ธนาคารไทยพาณิชย์ แจ้งว่า ตามที่ธนาคารได้ปิดบริการ SCB EASY App เป็นการชั่วคราว เพื่อปรับปรุงระบบ
3 ก.ย. 2559

ยกเว้นค่าธรรมเนียม
ธนาคารไทยพาณิชย์ แจ้งว่า ตามที่ธนาคารได้ปิดบริการ SCB EASY App เป็นการชั่วคราว เพื่อปรับปรุงระบบและยกระดับการให้บริการให้มีประสิทธิภาพยิ่งขึ้นนั้น ธนาคารจึงขอยกเว้นค่าธรรมเนียมการทำธุรกรรมผ่านตู้ ATM และ SCB EASY ระหว่างวันที่ 3-10 ก.ย.นี้ สำหรับบริการการโอนเงินข้ามเขตภายในธนาคาร การเติมเงิน (มือถือ Easy Pass และอื่นๆ) รวมทั้งการจ่ายบิลชำระค่าสินค้าและบริการ
ส่วนของการโอนเงินต่างธนาคารผ่านตู้เอทีเอ็มและเว็บไซต์นั้น ใช้ระบบคืนเงินค่าธรรมเนียมเข้าบัญชีเงินฝาก เนื่องจากการโอนเงินต่างธนาคารต้องมีการประสานงานระหว่างธนาคาร ดังนั้นธนาคารจะคืนค่าธรรมเนียมเข้าบัญชีเงินฝากของลูกค้าภายในวันที่ 15 ต.ค.นี้
ธปท.ประกาศผู้ถือตราสารหนี้
ธนาคารแห่งประเทศไทย (ธปท.) ได้ออกประกาศถึงธนาคารพาณิชย์ ที่จดทะเบียนในประเทศและธนาคารพาณิชย์ที่จดทะเบียนในต่างประเทศทุกแห่งรวมถึงบริษัทหลักทรัพย์ ให้ปรับปรุงรายงานการถือครองตราสารหนี้ในประเทศไทยของผู้มีถิ่นฐานในต่างประเทศเพิ่มเติม โดยให้มีการเปิดเผยผู้ได้รับผลประโยชน์ที่แท้จริงของผู้ที่ถือครองตราสารหนี้ที่ออกในประเทศ ซึ่งในกรณีนี้หมายถึงทั้งผู้ที่มีถิ่นฐานในต่างประเทศ ที่เจ้าของตราสารหนี้หรือผู้ที่ได้รับผลประโยชน์โดยตรงอย่างแท้จริง และผู้ที่มีถิ่นฐานในต่างประเทศที่มีอำนาจโดยตรงหรือโดยอ้อมในการตัดสินใจทำธุรกรรมซื้อขายตราสารหนี้ที่ออกโดยประเทศไทย
ทั้งนี้ ธปท.จึงจำเป็นต้องสำรวจผู้ที่ได้รับผลประโยชน์ที่แท้จริงของการลงทุนในตราสารหนี้ที่ออกในประเทศไทย เพื่อให้ได้รับข้อมูลสถิติที่เป็นประโยชน์และประสิทธิภาพมากขึ้น ในการติดตามและวิเคราะห์เงินทุนเคลื่อนย้ายระหว่างประเทศ รวมถึงใช้ดูแลเสถียรภาพทางเศรษฐกิจการเงินและการดำเนินนโยบายการเงินได้ดีขึ้นในระยะต่อไป